KIRJALLINEN KYSYMYS P-4048/00 esittäjä(t): Alexander de Roo (Verts/ALE) komissiolle. Yhteisön varoja Ukrainan ydinvoimaloille.



Virallinen lehti nro 163 E , 06/06/2001 s. 0237 - 0238



KIRJALLINEN KYSYMYS P-4048/00 esittäjä(t): Alexander de Roo (Verts/ALE) komissiolle (20. joulukuuta 2000) Aihe: Yhteisön varoja Ukrainan ydinvoimaloille Euroopan jälleenrakennus- ja kehityspankki on 7. joulukuuta 2000 niukan enemmistön turvin päättänyt myöntää Ukrainan valtiolle (noin 240 miljoonan euron) lainan, joka on tarkoitus käyttää Kmelnitzkyn ja Rivnen ydinvoimaloiden loppuunrakentamisen rahoittamiseksi. Lainaan liittyy ehto, jonka mukaan Euratom on hankkeen osarahoittaja (656 miljoonan euron osuudella). Vuonna 1995 laadittiin kyseistä hanketta koskeva yhteisymmärryspöytäkirja. Siinä asetettiin nimenomainen ehto, jonka mukaan Ukraina järjestäisi energiahuoltonsa vähimmäiskustannussuunnittelun (least cost planning) periaatetta noudattaen. Todellisuudessa vaikuttaa siltä, että ydinvoimaloiden käyttöönotto ei ole sopusoinnussa kyseisen periaatteen kunnioittamisen kanssa. Ottaen huomioon, että Kievin päättäjät eivät ole vuoden 1995 jälkeen tehneet juuri mitään energiahuollon rakenteellisten muutosten edistämiseksi, voidaan tehdä se johtopäätös, että Ukrainassa odotetaan ainoastaan EJRKP/Euratomin lainaa K2R4-reaktoreiden rakentamisen loppuunsaattamiseksi ja että Ternobylin reaktoreiden tilannetta käytetään tässä yhteydessä kiristyskeinona. Paikalliset ja alueelliset viranomaiset vastustavat K2R4-hanketta voimakkaasti ja kannattavat sitä vastoin lämpimästi pienimuotoisempia energiahankkeita, kuten vesivoimaa, sähkön ja lämmön yhteistuotantoa ja energian säästämistä. Onko komissio kanssani yhtä mieltä siitä, että aiottua Euratomin lainaa ei tule myöntää, koska taloudelliset epävarmuustekijät ja tekniset uhat ovat huomattavat ja koska vuoden 1995 yhteisymmärryspöytäkirjaa ei ole noudatettu? Onko komissio kanssani yhtä mieltä siitä, että Ukrainaa tulee sen sijaan tukea turvallisiin ja uusiutuviin energialähteisiin perustuvan energiahuollon rakentamisessa ja kunnostamisessa sekä energiatehokkuuteen pyrkimisessä? Mihin toimenpiteisiin komissio aikoo ryhtyä estääkseen sen, että yhteisön varoja käytetään EU:n ulkopuolisiin ydinvoimahankkeisiin, jotka ovat kiistanalaisia EU:n sisälläkin? Pedro Solbes Miran komission puolesta antama vastaus (26. tammikuuta 2001) Komissio hyväksyi 13. joulukuuta 2000 Euratom-lainan, jolla osallistutaan Khmelnitskyn ydinvoimalan toisen yksikön ja Rivnen ydinvoimalan neljännen yksikön rahoitukseen Ukrainassa. Päätös tehtiin hankkeen ydinturvallisuus- ja ympäristönäkökohtien sekä taloudellisten ja rahoituksellisten edellytysten huolellisen harkinnan jälkeen. Komissio pitää lainaa olennaisen tärkeänä sen varmistamiseksi, että kyseiset ydinreaktorit voidaan saattaa länsimaisen lupakäytännön mukaisesti hyväksyttävälle turvallisuustasolle. Lisäksi se avaa tien maan muiden ydinvoimalayksiköiden turvallisuuden parantamiseen ja vaikuttaa myönteisesti energia-alan uudistusten edistymiseen. Komissio osallistuu työryhmään, jonka puitteissa ukrainalaiset ja kansainväliset laitokset toimivat yhteistyössä energia-alan uudistamiseksi. Komissio antaa lisäksi teknistä apua perinteistä energiaa ja energiatehokkuutta koskeviin hankkeisiin.